Lav et referat af nedenstående tekst:

Tekst:
I Himmerland kan man finde noget for en hver smag. Men Himmerland er alligevel ikke helt for alle – i hvert fald ikke det fælles turismesamarbejde Destination Himmerland. Torsdag skulle byrådet i Rebild Kommune stemme om, hvorvidt de ville godkende forvaltningens indstilling om, at Rebild Kommune fra oktober 2023 skulle indtræde i Destination Himmerland. Venstre var for at godkende forvaltningens indstilling, og det samme var den tidligere Venstre-politiker og nuværende løsgænger i byrådet Jeppe Ugilt. Men her stopper tilslutningen til forvaltningens indstilling, for samtlige andre partier i Rebild Kommunes byråd valgte at stemme imod. Det betyder i sidste ende, at et flertal i byrådet har besluttet, at Rebild Kommune ikke skal være en del af Destination Himmerland. Det samme gjorde sig gældende, da det fælles himmerlandske projekt i sin tid blev oprettet. - Jeg er både ærgerlig og også en smule forundret over, at det ender med at blive et nej fra et flertal i byrådet, for jeg mener, at den aftale, vi fik sat sammen, rummer mange fordele for kommunen, siger Jesper Greth (V), borgmester i Rebild Kommune. Nej for anden gang I 2019 skulle Destination Himmerland erstatte de himmerlandske kommuners egne turismeindsatser og i stedet være et fælles turismeprojekt på tværs af kommunerne i Himmerland. Kun Vesthimmerlands og Mariagerfjord Kommuner valgte dog den gang at indtræde i destinationsfællesskabet, mens Rebild Kommune ville fortsætte med sit et eget turismeprojekt Rebild Porten. Siden har et fælles turismesamarbejde dog rykket tættere på for hvert år. Særligt efter kommunalvalget i 2021, hvor Venstre overtog borgmesterkæden, har der været en mere positiv indstilling til et fælles himmerlandsk projekt fra Rebild Kommune side. Det skyldes i høj grad, at Venstre gik til valg på, at Rebild Kommune skulle tilslutte sig det tværkommunale samarbejde. - Der ville være flere ressourcer at trække på, og vi ville få adgang til at søge midler fra staten, som vi ikke har adgang til nu, fordi vi står alene, siger Jesper Greth (V). Ærgrelse i nabokommuner Samtidig med byrådet i Rebild Kommune stemte nej til at indtræde i Destination Himmerland, så stemte både Vesthimmerlands og Mariagerfjord Kommuner ja til, at deres nabokommune kunne blive en del af destinationssamarbejdet. Ønsket har nemlig siden oprettelsen af Destination Himmerland været, at et samlet Himmerland skulle gå i fælles front for at få mere turisme til området. - Det er en skuffelse, for vi har i halvandet år arbejdet på at få dem med. Når vi har en destination som hedder Himmerland, så synes vi, Rebild skal være med, for det er de i geografien, siger Per Bach Laursen (V), der er borgmester i Vesthimmerlands Kommune. En af fem kommuner uden for I dag findes der 19 destinationsselskaber i Danmark, og ud af landets 98 kommuner det kun fem kommuner, som ikke er en del af en af destinationerne – herunder altså Rebild Kommune. - De bestemmer selv, men jeg er helt klart ærgerlig og med streg under ærgerligt, siger Mogens Jespersen (V), der er borgmester i den anden medlemskommune, Mariagerfjord Kommune. Både i Vesthimmerlands og Mariagerfjord Kommuner er de overraskede over, at Rebild Kommune nu igen vælger at stå udenfor. Dels fordi de tre kommuner i forvejen samarbejder på en lang række andre områder, men også fordi flere turistmål i Rebild Kommune allerede har indgået et partnerskab med Destination Himmerland. - Jeg mener, at det vil være optimalt, hvis Rebild havde været med. De har nogle ting, som vi ikke har, og vi har nogle ting, som de ikke har. De har næsten ingen sommerhuse i deres kommune, mens vi har rigtig mange sommerhuse i de to andre kommuner, siger Mogens Jespersen (V). Tror ikke på et tredje forsøg Ærgrelsen skal dog nok findes i mere end blot manglende samhørighed i Himmerland. For det vil ubetinget være en fordel for både Vesthimmerlands og Mariagerfjord Kommune, hvis Rebild Kommune bliver en del af Destination Himmerland – ikke alene på grund af kommunens turistattraktioner, men også for økonomien i Destination Himmerland. - Det er en svaghed, at de ikke er med. Vi kæmper dog ufortrødent videre, og det skal vi nok få til at blive en succes, men når vi kan søge om statslige midler, så er vi fortsat kun to kommuner og ikke tre, siger Per Bach Laursen (V). Døren til Destination Himmerland er endnu ikke helt lukket for Rebild Kommune, og et gammelt ordsprog siger da også, at tredje gang er lykkens gang, men i de to medlemskommuner tror de ikke, at Rebild Kommune vil forsøge at blive medlem en tredje gang.

Referat:
"Ærgerlig og forundret" borgmester langer ud efter flertallets beslutning.